Meer werk dalk in landbou | Die Vryburger
Indiensneming in die landbousektor van 876 000 mense het volgens Statistieke SA in die eerste kwartaal met 2% verbeter, indien dit met die vorige kwartaal vergelyk word.
Ontleders in die landbousektor wys egter daarop dat seisoenale werkers 'n invloed op hierdie indiensnemingsyfers kan hê. Desondanks is Agbiz van mening dat die sektor op 'n kwartaallikse basis verrassend goed gevaar het ten opsigte van indiensneming ten spyte van die voortslepende droogte.
Indien vanjaar met dieselfde tyd verlede jaar vergelyk word dan was daar 'n 2% afname en beteken dit 15 000 minder mense wat in diens is, volgens Agbiz se ontleding van die jongste indiensnemingsyfers.
Die instansie wys daarop dat die primêre landbou 6% van die arbeidsmag in die land uitmaak, wat baie meer is as sektore soos die mynwese en bykans op dieselfde vlak as die vervoerbedryf is.
Die werkloosheidskoers het in die eerste kwartaal vanjaar tot sy hoogste vlak sedert 2008 gestyg en staan volgens Statistieke SA op 26,7%.
Dit bring mee dat Suid-Afrika tans 5,714 miljoen werkloses en nóg 2,449 miljoen ontmoedigde werksoekers het.
One thought on "Meer werk dalk in landbou"
Manna May 14, 2016 at 6:41 am
Baie meer werk kan in land geskep word as wetgewing verander word en politiek uit werksplekke gehou word. Vakbonde moet ook ophou om swak en probleem werkers te beskerm.